शाह फैसल यदि कश्मीर के युवाओं से कहें कि बंदूक छोड़ दो, तो अच्छी बात : जनरल विपिन रावत  
सेना प्रमुख जनरल विपिन रावत ने शाह फैसल के कदम पर प्रतिक्रिया दी
कहा- युवाओं से कहें कि आप इसलिए मर रहे हो क्योंकि हथियार उठा रहे हो
अंतिम निर्णय लेने से पहले लोगों के विचार जानना चाहते हैं फैसल
जम्मू-कश्मीर में नागरिकों की हत्याओं के विरोध में इस्तीफा देने वाले आईएएस शाह फैसल राजनीति में आने की तैयारी कर रहे हैं. उनके इस कदम पर सेना प्रमुख विपिन रावत ने कहा है कि यदि उन्होंने इसलिए यह फैसला लिया है कि वे युवाओं के पास जाकर कहें कि आप बंदूक छोड़ दो, तो अच्छी बात है.
जनरल रावत ने कहा कि यदि वे (फैसल) लोगों के बीच, समाज के बीच जाते हैं और कहते हैं कि आप क्या कर रहे हो, आप मर रहे हो या इसलिए मर रहे हो कि हथियार उठा रहे हो, तो ठीक है.
जम्मू एवं कश्मीर में 'लगातार नागरिक हत्याओं' के विरोध में भारतीय प्रशासनिक सेवा (आईएएस) का पद त्याग चुके शाह फैसल ने गुरुवार को राजनीति में अपना भविष्य तय करने के लिए लोगों से, विशेषकर युवाओं से सुझाव मांगे. कश्मीर से संबंध रखने वाले फैसल ने अपनी फेसबुक पोस्ट में लिखा, "मेरे पास आइडिया है कि मुझे क्या करना चाहिए, लेकिन मैं अंतिम निर्णय लेने से पहले लोगों के विचार जानना चाहता हूं."
फैसल ने कहा, "सैकड़ों और हजारों लोगों ने मेरे इस्तीफे पर सैकड़ों और हजारों तरीकों से प्रतिक्रिया दी है. मुझे इसकी पूरी उम्मीद थी. अपशब्दों और प्रशंसा, दोनों की ही बाढ़ आ गई है."
उन्होंने कहा, "अब मैंने सेवा छोड़ दी है. इसके बाद मैं जो करने जा रहा हूं वह इस बात पर भी निर्भर करेगा कि कश्मीर के लोग, खासकर युवा मुझसे क्या चाहते हैं. मेरे पास एक विचार है कि मैं क्या कर सकता हूं. मुझे यकीन है कि आपके पास भी विचार होंगे और आप चाहते होंगे कि अंतिम निर्णय लेने से पहले मैं उन विचारों को जानूं." फैसल ने लोगों से सुझाव मांगते हुए कहा, "अगर आप चाहें तो कल (शुक्रवार को) मुझसे श्रीनगर में आकर भी मिल सकते हैं. हम मिलकर रास्ता सोचेंगे."
फैसल ने कहा, " मेरा राजनीतिक चयन वास्तविक लोगों द्वारा तय किया जाएगा न कि (फेसबुक) के लाइक और कमेंट से तय होगा. मुझसे मिलने कौन आ रहा है, यह जानने के बाद मैं स्थल की जानकारी साझा करूंगा. देखते हैं कि उन सैकड़ों और हजारों लोगों में कितने लोग बात करने के लिए तैयार हैं. बाद में मुझे मत कहना कि मुझे पहले युवाओं से पूछना चाहिए था. धन्यवाद."

पहले कश्मीरी आईएएएस टॉपर फैसल ने बुधवार को आईएएस से इस्तीफा देते हुए कहा था कि उनकी योजना राजनीति में जाने की है. उन्होंने अपने फैसले की वजह 'कश्मीर में नागरिकों की सिलसिलेवार हत्याओं और भारतीय मुसलमानों को हाशिये पर धकेले जाने' को बताया है.
(इनपुट आईएएनएस से भी)